Latvijas Republikas tiesībsargam

Par iespējamiem amatpersonu pārkāpumiem

XI Latvijas skolu jaunatnes dziesmu un deju svētku

organizācijā

2015.gada 18.septembrī Valsts kancelejā tika saņemta Jūsu 2015.gada 15.septembra vēstule Nr.1-5/189 „Par bērnu tiesību pārkāpumiem XI Latvijas skolu jaunatnes dziesmu un deju svētkos” (turpmāk-Vēstule). Vēstulē Jūs lūdzat pievērst pastiprinātu uzmanību XI Latvijas skolu jaunatnes dziesmu un deju svētku (turpmāk-Svētki) organizatoru pieļauto kļūdu izvērtēšanai un atbildības piemērošanai vainīgajām personām, kā arī nodrošināt tiesisku, efektīvu un demokrātiskai iekārtai atbilstošu valsts pārvaldes darbu, izvērtējot Svētku organizēšanā iesaistīto amatpersonu atbildību par ziņojumā konstatētajiem pārkāpumiem.

Lai noskaidrotu faktus un izvērtētu attiecīgo pārvaldes amatpersonu rīcību, par pamatu ņemot ar Izglītības un zinātnes ministres 2015.gada 12.jūlija rīkojumu Nr.363 izveidotās izvērtēšanas komisijas 2015.gada 2.septembra ziņojumu par Svētku darba organizāciju, Valsts izglītības satura centra (turpmāk-VISC) vadītājs 2015.gada 24.septembrī izveidoja dienesta pārbaudes komisiju (turpmāk-Komisija).

Lai nodrošinātu pārbaudes objektivitāti, Komisija tika veidota no amatpersonām, kuras nav savstarpējās pakļautības attiecībās un ikdienā amata pienākumus pilda dažādās iestādēs. Komisijas sastāvā tika iekļauti Valsts kancelejas, Labklājības ministrijas un Izglītības un zinātnes ministrijas (turpmāk-IZM) pārstāvji. 2015.gada 23.oktobrī Komisija iesniedza VISC vadītājam ziņojumu (turpmāk-Ziņojums).

Ievērojot Ziņojumā minēto, var secināt, ka paredzamie riski, kas saistīti ar bērnu drošību Svētku norises laikā bija izvērtēti, ņemot vērā iepriekšējo Latvijas skolu jaunatnes dziesmu un deju svētku pieredzi un pieejamo informāciju.

Savukārt informācija un pieredze, kas tika iegūta pēc notikumiem Svētku ģenerālmēģinājuma laikā, un kas ļautu gan paredzēt, izvērtēt, gan arī novērst tos riskus, kuri, iespējams, varēja izraisīt bērnu veselības problēmas, objektīvi nebija pieejama Svētku organizatoriem gatavojot Svētkus un vadot to norisi, līdz ar to Svētku organizatoru darbībās nav saskatāmas ļaunprātīgas darbības vai bezdarbības pazīmes.

Lai nākotnē novērstu līdzīgu situāciju veidošanos un ievērojot notikušo starpgadījumu Svētku ģenerālmēģinājuma laikā, Ministru kabineta 2015.gada 6.oktobra sēdes protokola Nr.53 42.§ noteikti konkrēti uzdevumi ministrijām saistībā ar Dziesmu un deju svētku tiesiskā regulējuma pilnveidi un organizācijas uzlabošanu.

 Pielikumā ar Valsts izglītības satura centra 2015.gada 24.septembra rīkojumu Nr.1-03/222 “Par dienesta pārbaudi” izveidotās dienesta pārbaudes komisijas 2015.gada 23.oktobra ziņojums uz 2 lpp.

Ministru prezidente L.Straujuma